Απόφαση της Επιτροπής

της 8ης Σεπτεμβρίου 2000

για την τροποποίηση της απόφασης 96/301/ΕΚ με την οποία επιτρέπεται προσωρινά στα κράτη μέλη να λάβουν κατεπείγοντα μέτρα κατά της εξάπλωσης της Pseudomonas solanacearum (Smith) Smith όσον αφορά την Αίγυπτο

[κοινοποιηθείσα υπό τον αριθμό Ε(2000) 2531]

(2000/568/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 2000/29/ΕΚ του Συμβουλίου, της 8ης Μαΐου 2000, περί προστατευτικών μέτρων κατά της εισαγωγής στην Κοινότητα οργανισμών επιβλαβών για τα φυτά ή τα φυτικά προϊόντα και κατά της εξάπλωσής τους εντός της Κοινότητας(1), και ιδίως το άρθρο 16 παράγραφος 3,

Εκτιμώντας τα ακόλουθα:

(1) Στην περίπτωση που ένα κράτος μέλος θεωρεί ότι υπάρχει άμεσος κίνδυνος να προκληθεί φαιά σήψη των γεωμήλων λόγω της εισαγωγής στο έδαφός του της Pseudomonas solanacearum (Smith) Smith, από μια τρίτη χώρα, δύναται να λάβει προσωρινά τα απαραίτητα συμπληρωματικά μέτρα για την προστασία του από τον εν λόγω κίνδυνο.

(2) Το 1996, λόγω επανειλημμένων εμφανίσεων της Pseudomonas solanacearum (Smith) Smith σε γεώμηλα καταγωγής Αιγύπτου, σε πολλά κράτη μέλη -Γαλλία, Φινλανδία, Ισπανία και Δανία- εγκρίθηκαν μέτρα για την επιβολή απαγορεύσεως σε γεώμηλα καταγωγής Αιγύπτου, με σκοπό τη διασφάλιση της αποτελεσματικότερης προστασίας κατά της εισαγωγής της Pseudomonas solanacearum (Smith) Smith από την Αίγυπτο στα εδάφη τους.

(3) Η Επιτροπή, με την απόφαση 96/301/ΕΚ(2), ζήτησε από τα κράτη μέλη να λάβουν προσωρινώς συμπληρωματικά μέτρα κατά της εξάπλωσης της Pseudomonas solanacearum (Smith) Smith όσον αφορά την Αίγυπτο. Επιπλέον, λόγω του απαράδεκτου αριθμού εμφανίσεων του Pseudomonas solanacearum (Smith) Smith σε γεώμηλα που είχαν εισαχθεί από την Αίγυπτο κατά την περίοδο εισαγωγών 1996/1997 και 1997/1998 τροποποιήθηκε η απόφαση 96/301/ΕΚ και ενισχύθηκε περαιτέρω με την απόφαση 98/105/ΕΚ(3) και τέλος με την απόφαση 98/503/ΕΚ(4), με αποτέλεσμα την απαγόρευση εισαγωγών στην Κοινότητα γεωμήλων προέλευσης Αιγύπτου, εκτός εάν τα γεώμηλα προέλευσης περιοχών απαλλαγμένων επιβλαβών οργανισμών πιστοποιηθούν σύμφωνα με τα διεθνή πρότυπα του FAO για τα φυτοϋγειονομικά μέτρα μέρος 4 "Παρακολούθηση των επιβλαβών οργανισμών - Απαιτήσεις για τον καθορισμό των απαλλαγμένων περιοχών από επιβλαβείς οργανισμούς".

(4) Κρούσματα Pseudomonas solanacearum (Smith) Smith συνέχισαν να διαπιστώνονται σε εισαγωγές γεωμήλων καταγωγής Αιγύπτου κατά τη διάρκεια της περιόδου 1998/1999 και, ως εκ τούτου, απαγορεύθηκε η εισαγωγή στο έδαφος της Κοινότητας κονδύλων Solanum tuberosum L. καταγωγής Αιγύπτου μεταξύ 3ης Απριλίου 1999 και της έναρξης της περιόδου εισαγωγής 1999/2000.

(5) Κατόπιν έγινε επανεκτίμηση της κατάστασης: η Αίγυπτος πληροφόρησε την Επιτροπή ότι ενισχύθηκαν τα διοικητικά μέτρα για τον έλεγχο των διαδικασιών της συγκομιδής, τον χειρισμό και τη συσκευασία των γεωμήλων από την αιγυπτιακή κεντρική διοίκηση για την καραντίνα των φυτών. Επιπλέον, η Αίγυπτος διαβεβαίωσε ότι βελτιώθηκαν τα μέτρα που λήφθηκαν κατά των εξαγωγέων οι οποίοι παραβιάζουν τις οδηγίες της Αιγύπτου για την εξαγωγή γεωμήλων που προορίζονται για την ΕΕ.

(6) Η Αίγυπτος πληροφόρησε επίσης την Επιτροπή ότι θα εφάρμοζε ένα αυστηρό σύστημα ελέγχου για να εξασφαλίσει και να διατηρήσει την απαλλαγή από τον ανωτέρω επιβλαβή οργανισμό σε εγκεκριμένες "περιοχές απαλλαγμένες από επιβλαβείς οργανισμούς".

(7) Ενόψει των αιγυπτιακών διαβεβαιώσεων, η Επιτροπή θεώρησε σκόπιμο να άρει, με την απόφαση 1999/842/ΕΚ(5), την απαγόρευση εισαγωγών γεωμήλων από επίσημα εγκεκριμένες "περιοχές απαλλαγμένες απο επιβλαβείς οργανισμούς" κατά την εισαγωγική περίοδο 1999/2000.

(8) Κατά τη διάρκεια της περιόδου 1999/2000, η κατάσταση βελτιώθηκε σημαντικά και καταγράφηκε μόνο μία εμφάνιση Pseudomonas solanacearum (Smith) Smith στις εισαγωγές γεωμήλων καταγωγής Αιγύπτου. Κατά συνέπεια, φαίνεται ότι η απαγόρευση των εισαγωγών γεωμήλων που προέρχονται από "περιοχές απαλλαγμένες από επιβλαβείς οργανισμούς" είναι αποτελεσματική για την πρόληψη της εισαγωγής του παθογόνου αυτού οργανισμού.

(9) Ως εκ τούτου, θα πρέπει να είναι δυνατόν να επιτραπεί για την εισαγωγική περίοδο 2000/2001 η εισαγωγή στο έδαφος της Κοινότητας κονδύλων Solanum tuberosum L. καταγωγής Αιγύπτου από περιοχές απαλλαγμένες επιβλαβών οργανισμών, οι οποίες εγκρίθηκαν στην Αίγυπτο σύμφωνα με τα εν λόγω πρότυπα του FAO.

(10) Η Επιτροπή θα μεριμνήσει ώστε η Αίγυπτος να διαθέσει όλες τις τεχνικές πληροφορίες σχετικά με την επιθεώρηση και την παρακολούθηση που είναι αναγκαία για την έγκριση των εν λόγω "περιοχών απαλλαγμένων από επιβλαβείς οργανισμούς" σύμφωνα με τα προαναφερόμενα διεθνή πρότυπα του FAO προκειμένου να μπορέσει η Επιτροπή να πραγματοποιήσει την αναγκαία αξιολόγηση της προαναφερθείσας ενέργειας. Οι τεχνικές πληροφορίες πρέπει να είναι επαρκώς λεπτομερείς ώστε να παρέχουν αποδείξεις ότι οι ιδιαίτεροι παράγοντες κινδύνου, τόσο στην περιοχή του Δέλτα όσο και της ερήμου, αντιμετωπίζονται επαρκώς κατά τον καθορισμό των εγκεκριμένων "περιοχών απαλλαγμένων από επιβλαβείς οργανισμούς" στην Αίγυπτο.

(11) Τα αποτελέσματα των κατεπειγόντων μέτρων θα αξιολογούνται συνεχώς κατά τη διάρκεια της περιόδου εισαγωγών 2000/2001, και θα εξεταστούν οι ενδεχόμενες συνέπειες εάν διαπιστωθεί ότι δεν πληρούνται οι όροι που θεσπίζονται στην παρούσα απόφαση.

(12) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης φυτοϋγειονομικής επιτροπής (η οποία στο εξής αναφέρεται ως "επιτροπή"),

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η απόφαση 96/301/ΕΚ τροποποιείται ως εξής:

1. Το κείμενο του άρθρου 1α αντικαθίσταται από το ακόλουθο κείμενο:

"1. Κατά παρέκκλιση του άρθρου 1, για την περίοδο εισαγωγών 2000/2001, επιτρέπεται η εισαγωγή στο έδαφος της Κοινότητας των κονδύλων της Solanum tuberosum L. καταγωγής Αιγύπτου από τις 'περιοχές απαλλαγμένες από επιβλαβείς οργανισμούς' που αναφέρονται στην παράγραφο 2, υπό την προϋπόθεση ότι εφαρμόζοντα τα μέτρα που ισχύουν για τους κονδύλους που καλλιεργούνται σ' αυτές τις περιοχές και καθορίζονται στο παράρτημα της παρούσας απόφασης.

2. Η Επιτροπή διαπιστώνει εάν έχουν εγκριθεί στην Αίγυπτο 'περιοχές απαλλαγμένες από επιβλαβείς οργανισμούς' για την περίοδο εισαγωγών 2000/2001 σύμφωνα με τα διεθνή πρότυπα του FAO για τα φυτοϋγειονομικά μέτρα μέρος 4 'Παρακολούθηση των επιβλαβών οργανισμών - Απαιτήσεις για τον καθορισμό των απαλλαγμένων από επιβλαβείς οργανισμούς περιοχών', ιδίως στο σημείο 2.3, και καταρτίζει, 'κατάλογο εγκεκριμένων περιοχών απαλλαγμένων από επιβλαβείς οργανισμούς', συμπεριλαμβανομένων των στοιχείων αναγνώρισης των αγροτεμαχίων που βρίσκονται στις ανωτέρω 'εγκεκριμένες περιοχές απαλλαγμένες από επιβλαβείς οργανισμούς'. Η Επιτροπή διαβιβάζει τον κατάλογο αυτό στην επιτροπή και τα κράτη μέλη.".

2. Στο άρθρο 1β, η περίοδος "1999/2000" αντικαθίσταται από την περίοδο "2000/2001".

3. Στο άρθρο 2, η ημερομηνία "30 Αυγούστου 2000" αντικαθίσταται από την ημερομηνία "30 Αυγούστου 2001".

4. Στο άρθρο 4, η ημερομηνία "30 Σεπτεμβρίου 2000" αντικαθίσταται από την ημερομηνία "30 Σεπτεμβρίου 2001".

5. Στο κείμενο του σημείου 1 στοιχείο γ), τρίτη περίπτωση του παραρτήματος της απόφασης, η περίοδος "1999/2000" αντικαθίσταται από την περίοδο "2000/2001" και η ημερομηνία "1η Δεκεμβρίου 1999" αντικαθίσταται από την ημερομηνία "1η Δεκεμβρίου 2000".

6. Στο σημείο 1 στοιχείο γ), τελευταία περίπτωση του παραρτήματος της απόφασης, η ημερομηνία "1η Δεκεμβρίου 1999" αντικαθίσταται από την ημερομηνία "1η Δεκεμβρίου 2000".

Άρθρο 2

Η παρούσα απόφαση απευθύνεται στα κράτη μέλη.

Βρυξέλλες, 8 Σεπτεμβρίου 2000.

Για την Επιτροπή

David Byrne

Μέλος της Επιτροπής

(1) ΕΕ L 169 της 10.7.2000, σ. 1.

(2) ΕΕ L 115 της 9.5.1996, σ. 47.

(3) ΕΕ L 25 της 31.1.1998, σ. 101.

(4) ΕΕ L 225 της 12.8.1998, σ. 34.

(5) ΕΕ L 326 της 18.12.1999, σ. 68.